ഇന്ത്യയുടെ ആധാർ പദ്ധതിയെയും ഡിജിറ്റൽ സാങ്കേതിക വളർച്ചയെയും പ്രശംസിച്ച് മൈക്രോസോഫ്റ്റ് സിഇഒ സത്യ നാദെല്ല രംഗത്ത് . വിൻഡോസ് , ഫെയ്സ്ബുക്ക് , ആൻഡ്രോയ്ഡ് എന്നിവയ്ക്കു വെല്ലുവിളി ഉയർത്തുന്ന തരത്തിലാണ് ആധാറിന്റെ വളർച്ചയെന്നും വളർന്നു കൊണ്ടിരിക്കുന്ന കമ്പനികൾക്ക് ഇതൊരു വെല്ലുവിളിയാണിതെന്നും അദ്ദേഹം പറഞ്ഞു . ' ഹിറ്റ് റീഫ്രെഷ് ' എന്ന തൻറെ പുസ്തകത്തിലാണ് സത്യ നാദെല്ലയുടെ വെളിപ്പെടുത്തൽ . ആധാറിന് ഏറെ വിമർശനങ്ങൾ ഉയരുന്ന പശ്ചാത്തലത്തിൽ ആണ് ടെക് ലോകത്തെ മുൻനിര കമ്പനി മേധാവി പ്രശംസിച്ചിരിക്കുന്നത് . ഇത് കേന്ദ്ര സർക്കാരിന് ആശ്വാസമാണ് . ആധാറിൽ ഇപ്പോൾ 100 കോടിയിലധികം ജനങ്ങൾ അംഗങ്ങളാണ് . പുതിയ ഡിജിറ്റൽ പദ്ധതി ' ഇന്ത്യസ്റ്റാക്കി ' നെയും അദ്ദേഹം അഭിനന്ദിച്ചു . സർക്കാരുകൾ , ബിസിനസ് സ്ഥാപനങ്ങൾ , സ്റ്റാർട്ടപ്പുകൾ തുടങ്ങിയവർക്കു ഉപയോഗിക്കാവുന്ന സവിശേഷ അടിസ്ഥാന സൌകര്യ ഡിജിറ്റൽ പ്ലാറ്റ്ഫോമാണ് ഇന്ത്യസ്റ്റാക്ക് . ഉപയോക്താവിൻറെ പ്രത്യക്ഷ സാന്നിധ്യമില്ലാതെയും കടലാസ് രഹിതവും കറൻസി രഹിതവുമായി ഇടപാടുകൾ എളുപ്പത്തിലാക്കാൻ സഹായിക്കുന്ന ആപ്ലിക്കേഷൻ പ്രോഗ്രാമിങ് ഇന്റർഫേസ് ( എപിഐ ) കൂട്ടായ്മായാണിത് . വ്യവസായ നയം , പൊതുമേഖലയിലെ നിക്ഷേപം , നിക്ഷേപ സൌഹൃദാന്തരീക്ഷം തുടങ്ങിയവ ഏകോപിപ്പിച്ചതാണ് ചൈനയുടെ വിജയം . ചൈനയുടെ വിജയമാതൃക മറ്റുള്ള രാജ്യങ്ങളും അനുകരിക്കുന്നുണ്ട് . ഇതിന്റെ മികച്ച പതിപ്പാണ് ഇന്ത്യസ്റ്റാക്ക് എന്ന് അദ്ദേഹം പറഞ്ഞു .